En mystisk indbrudsbølge i varebiler har ramt Nordjylland. I nat blev Henrik Stauns firmabil lænset for værktøj.

- Jeg synes simpelthen, at det er forbandet og træls. Fordi det er tid, bøvl, og der er økonomi i det. Sådan lyder det fra Henrik Satun, der er direktør i Byggefirmaet Staun. Klokken lidt over seks torsdag morgen opdagede tømrermester Kasper Andersen, der arbejder i firmaet, at varebilen havde et hul i sidedøren, og at værktøj var blevet stjålet. - Jeg tænkte bare: "Hold da op." Bilen holdt lige udenfor vores køkkenvindue, så de har været stille, fortæller Kasper Andersen. Han informerede straks sin chef om indbruddet. - Da min gode mand Kasper sms'ede mig tretten minutter over seks, så vidste jeg, at der var et eller andet, vi skulle tage højde for. Det var så ikke lige det her, jeg forventede, siger Henrik Staun og peger på hullet i sidedøren. - Det er rigtig bøvlet - Nu har jeg gennem mange år i byggeriet set mange farlige og mærkelige ting. Men det her er professionelt - vi har aldrig set den type indbrud. Det er helt sikkert ikke første gang, de har prøvet det her, siger Henrik Staun. - Det værste er al den tid, man skal bruge på det. Vi skal have registreret det, have fat i politiet, vi skal have fremskaffet værktøjet igen og måske leje en ny bil midlertidigt. Al den tid, får vi jo ikke erstattet. Det er rigtig bøvlet, når det sker, fortæller han. På grund af et igangværende bygningsprojekt, hvor værktøjet er fordelt i seks boliger, har Henrik Staun endnu ikke overblik over, hvor meget værktøj, der er blevet stjålet fra varebilen. - Det ser dog ud som om, de er blevet forstyrret, for bilen er ikke helt tom for værktøj, konstaterer Henrik Staun. Systematisk metode Tyveriet i varebilen, en Ford Transit, skete på Banevænget i Nørager, formentlig om natten. Nordjyllands Politi har siden den 20. marts fået 13 anmeldelser om den samme type indbrud og tyveri fra parkerede varevogne. Blandt andet i Østervrå natten til torsdag i sidste uge - her var der indbrud i fire håndværkerbiler, der var parkeret med kort afstand mellem hinanden. - Det er nogle tyve der ved, hvad de laver, fortæller politikommissær Ulf Munch Sørensen om de mange indbrud. Udover Østervrå kommer anmeldelserne også fra Arden, Aars, Aalestrup og Mariager. Ulf Munch Sørensen, der leder politiets efterforskning, fortæller: - Fælles for tyverierne er fremgangsmåden. Gerningspersonen har primært boret et mindre hul i døren og klippet en wire, hvorefter de har åbnet døren til varebilen. Fælles er også, at det foregår efter mørkets frembrud, og at der ofte er flere tyverier i samme område inden for kort tid. Nordjyllands Politi efterforsker bredt i forhold til at følge op på anmeldelserne, og om der er en sammenhæng.